Duane se leierseienskappe, kennis van Franse rugby kan Bokke helpDuane Vermeulen tydens Dinsdag se Bokoefening (Foto SA Rugby) Duane Vermeulen het Dinsdag by die Springbokke in Parys aangesluit en saam met die span by die Stade Français geoefen. Benewens die ervaring wat hy na die span bring, sal die kaptein van Toulon – wat verlede jaar in die Franse Top14-reeks in die eindstryd geklop is – heelwat van sy kennis van Franse rugby aan die huidige spelers en bestuur kan oordra. Sy aansluiting Dinsdag by die span het volgens die Bokke se assistent-afrigter Franco Smith ŉ onmiddellike invloed op die spelers gehad. “Ons glo dat ons die regte besluit oor hom geneem en hom toegelaat het om eers wedstrydtyd agter die rug te kry ná sy lang aflê weens ‘n besering. “Duane het ŉ magdom kennis van Franse rugby en dit is goed om sy kalmte en baie ervaring met ons te hê. Ons het ŉ bietjie ervaring kortgekom en dit is goed om hom in dié stadium van die toer te kan verwelkom.” Die voormalige kaptein van die Stormers, wat ook die afgelope twee seisoene die Toulonse kaptein is, sal boonop met sy leierskapservaring een van die groot tekortkominge in die span help verlig. Vermeulen sal egter net in eerskomende naweek se toets teen Frankryk en die week daarna teen Italië kan speel. Vir die laaste toets op 2 Desember teen Wallis sal Vermeulen nie vir die Bokke teen Wallis beskikbaar wees nie. Die wedstryd val buite die internasionale toetsvenster, en die Bokke sal ook nie hulle Japanse spelers, Elton Jantjies en Franco Mostert, en Bath se losvoorspeler, Francois Louw, kan oorweeg nie.